CELEX: 32015R0386
Language: sk
Date: 2015-03-05 00:00:00
Title: Vykonávacie nariadenie Komisie (EÚ) 2015/386 z  5. marca 2015 o zatriedení určitého tovaru do kombinovanej nomenklatúry

10.3.2015   
            
            
               SK
            
            
               Úradný vestník Európskej únie
            
            
               L 65/5
            
         VYKONÁVACIE NARIADENIE KOMISIE (EÚ) 2015/386
   z 5. marca 2015
   o zatriedení určitého tovaru do kombinovanej nomenklatúry
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               V nariadení (EHS) č. 2658/87 sa stanovili všeobecné pravidlá na interpretáciu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá, alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
            
         
               (3)
            
            
               Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.
            
         
               (4)
            
            
               Je potrebné umožniť, aby sa držiteľ záväzných informácií o nomenklatúrnom zatriedení vydaných v súvislosti s tovarom, na ktorý sa vzťahuje toto nariadenie, ktoré nie sú v súlade s týmto nariadením, mohol na tieto informácie aj naďalej odvolávať počas určitého obdobia v súlade s článkom 12 ods. 6 nariadenia Rady (EHS) č. 2913/92 (2). Toto obdobie by malo byť stanovené na tri mesiace.
            
         
               (5)
            
            
               Opatrenia stanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 tejto tabuľky.
   Článok 2
   Na záväzné informácie o nomenklatúrnom zatriedení tovaru, ktoré nie sú v súlade s týmto nariadením, je možné odvolávať sa aj naďalej v súlade s článkom 12 ods. 6 nariadenia (EHS) č. 2913/92 počas troch mesiacov odo dňa nadobudnutia účinnosti tohto nariadenia.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 5. marca 2015
      
         
            Za Komisiu
         
         
            v mene predsedu
         
         Heinz ZOUREK
         
            generálny riaditeľ pre dane a colnú úniu
         
      
   
   
      (1)  Ú. v. ES L 256, 7.9.1987, s. 1.
   
      (2)  Nariadenie Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (Ú. v. ES L 302, 19.10.1992, s. 1).
   
      PRÍLOHA
      
                  Opis tovaru
               
               
                  Zatriedenie
                  (číselný znak KN)
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  Štvorkolieskový skateboard s rozmermi približne 80 × 27 × 17 cm, s hmotnosťou 10 kg a maximálnou nosnosťou 65 kg. Výrobok je vybavený elektromotorom poháňaným dvomi nabíjateľnými 24 V batériami.
                  Výrobok má tieto charakteristické vlastnosti:
                  
                              —
                           
                           
                              kolieska sú vyrobené z polyuretánu a majú priemer 85 mm,
                           
                        
                              —
                           
                           
                              iba zadné dve kolieska sú poháňané remeňom,
                           
                        
                              —
                           
                           
                              povrch výrobku je pokrytý protišmykovou vrstvou,
                           
                        
                              —
                           
                           
                              elektromotor je namontovaný v spodnej časti výrobku,
                           
                        
                              —
                           
                           
                              dosahuje rýchlosť 10 až 32 km/h, nemá brzdy ani systém riadenia.
                           
                        Skateboard je predkladaný s ručným diaľkovým ovládaním.
                  Skateboard je poháňaný elektromotorom, ktorý prostredníctvom diaľkového ovládania ovláda osoba jazdiaca na skateboarde.
                  Počas jazdy na skateboarde je možné regulovať jeho rýchlosť ovládačom na diaľkovom ovládaní.
               
               
                  9506 99 90
               
               
                  Zatriedenie je určené všeobecnými pravidlami 1 a 6 na interpretáciu kombinovanej nomenklatúry a znením číselných znakov KN 9506, 9506 99 a 9506 99 90.
                  Aj keď je tento výrobok poháňaný elektromotorom, má skôr charakteristické vlastnosti športovo-zábavného výrobku ako motorového vozidla, keďže nemá brzdy ani systém riadenia, jazda na skateboarde si vyžaduje fyzickú aktivitu (podobnú aktivite potrebnej na jazdu na nemotorizovanom skateboarde). Zatriedenie do položky 8703 ako motorové vozidlá konštruované hlavne na prepravu osôb je preto vylúčené.
                  Vzhľadom na to, že výrobok môže dosiahnuť rýchlosť až 32 km/h, nepovažuje sa za detské vozidielko (pozri tiež vysvetlivky KN k číselnému znaku KN 9503 00 10). Zatriedenie do položky 9503 ako detské vozidlá a vozidielka je preto vylúčené.
                  Výrobok je vzhľadom na svoje charakteristické vlastnosti a dizajn určený na použitie ako športovo-zábavný výrobok (skateboard). Výrobok sa preto má zatriediť pod číselný znak KN 9506 99 90 ako výrobky a potreby na ostatné športy alebo na hry vonku.